РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-415/22

31. јануар 2022. године

Б е о г р а д

З А П И С Н И К

41. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 29. И 30. ЈАНУАРА 2022. ГОДИНЕ

 Седница је почела у 29. јануара у 23.59 часова.

 Председавао је Владимир Димитријевић, председник Републичке изборне комисије.

 Седници су присуствовали чланови Републичке изборне комисије: Зоран Лукић, Марко Јанковић, Весна Миздрак, Никола Јелић, Јелена Миленковић, Марија Ђоковић, Татјана Китановић, Бранкица Јовић и Владимир Матић; заменици одсутних чланова: Вељко Перовић, Бранибор Јовичић, Марко Кулић, Марина Марковић, Горан Дилпарић, Срђан Зораја, Срђан Сандић и Борис Бутулија; заменици присутних чланова: Весна Стојковић и Џемил Диванефендић, као и Срђан Смиљанић, секретар Републичке изборне комисије.

 Седници нису присуствовали: Усаме Зукорлић, заменик председника Републичке изборне комисије; чланови Комисије: Драгана Одовић, Немања Поповић, Џемил Сијарић, Владимир Јестратијевић, Ђула Ладоцки, Ђорђе Павловић, Миљкан Карличић, Вељко Одаловић, Срђана Видовић, Бисерка Живковић, Милош Томашевић, Жељка Радета и Мирослав Васић, као и др Миладин Ковачевић; заменици присутних чланова: Маја Пејчић, Милош Срећковић, Марина Ђукановић, Нада Јелић, Милован Амиџић, Александар Чамагић и Гордана Радић Поповић; заменици одсутних чланова: Енис Зековић, Бела Буташ, Горан Михајловић, Зорица Симеуновић и Марица Бурсаћ.

 Осим чланова и заменика чланова Комисије, седници су присуствовали: Владана Јараковић, овлашћени посматрач Удружења ЦРТА и Слађана Коматина, овлашћени посматрач Удружења Цесид.

 На предлог председника, Комисија је, већином гласова (16 за и два нису гласала) и без дискусије, утврдила следећи

Д н е в н и р е д:

 1. Доношење решења о спровођењу поновног гласања на гласачком месту на којем је поништено гласање на републичком референдуму одржаном 16. јануара 2022. године;

 2. Доношење одлуке о одређивању облика, изгледа, боје и садржине гласачког листића и контролног листа за проверу исправности гласачке кутије за поновно гласање на републичком референдуму ради потврђивања Акта о промени Устава Републике Србије;

 3. Доношење решења о утврђивању броја гласачких листића за поновно гласање на републичком референдуму ради потврђивања Акта о промени Устава Републике Србије;

 4. Р а з н о.

**Прва тачка дневног реда** – Доношење решења о спровођењу поновног гласања на гласачком месту на којем је поништено гласање на републичком референдуму одржаном 16. јануара 2022. године

 У уводним напоменама, председник Комисије је упознао чланове Комисије са Предлогом решења о спровођењу поновног гласања, којим се предлаже:

 - да се 2. фебруара 2022. године гласање понови на гласачком месту број 59. (МЗ "КУМОДРАЖ-ДВА" - МАЛА САЛА) у градској општини Вождовац у граду Београду, на којем је гласање поништено Решењем Комисије број 014-370/22 од 29. јануара 2022. године;

 - да се поновно гласање одржи у среду, 2. фебруара 2022. године, у времену од 7.00 до 20.00 часова;

 - да се распусти гласачки одбор образован за спровођење гласања на републичком референдуму ради потврђивања Акта о промени Устава Републике Србије, одржаном 16. јануара 2022. године, на наведеном гласачком месту;

 - да ће Комисија за спровођење поновног гласања на наведеном гласачком месту именовати председника и чланове новог гласачког одбора и њихове заменике;

 - да Министарство државне управе и локалне самоуправе припреми за спровођење поновног гласања оверени извод из јединственог бирачког списка за наведено гласачко место и доставига га Комисији до 31. јануара 2022. године.

 Није било дискусије.

 Комисија је, већином гласова (16 за и два нису гласала), донела Решење о спровођењу поновног гласања на гласачком месту на којем је поништено гласање на републичком референдуму одржаном 16. јануара 2022. године, у предложеном тексту.

**Друга тачка дневног реда** – Доношење одлуке о одређивању облика, изгледа, боје и садржине гласачког листића и контролног листа за проверу исправности гласачке кутије за поновно гласање на републичком референдуму ради потврђивања Акта о промени Устава Републике Србије

 У уводним напоменама, председник Комисије је упознао Комисију са Предлогом одлуке, истакавши да се предлаже:

 - да се гласачки листићи штампају са једном језичком варијантом, на папиру формата А-5, на папиру тиркизне боје (CMYK – 33,0,27,0), а контролни лист за проверу исправности гласачке кутије на белом папиру;

 - да садржина гласачког листића и контролног листа за поновно гласање 2. фебруара 2022. године буде истоветна садржини гласачког листића и контролног листа за републички референдум ради потврђивања Акта о промени Устава Републике Србије, одржаног 16. јануара 2022. године, уз промену датума стављањем датума одржавања поновног гласања и додавање напомене да је у питању гласачки листић за поновно гласање.

 Није било дискусије.

 Комисија је, већином гласова (16 за и два нису гласала), донела Одлуку о одређивању облика, изгледа, боје и садржине гласачког листића и контролног листа за проверу исправности гласачке кутије за поновно гласање на републичком референдуму ради потврђивања Акта о промени Устава Републике Србије, у предложеном тексту.

**Трећа тачка дневног реда** – Доношење решења о утврђивању броја гласачких листића за поновно гласање на републичком референдуму ради потврђивања Акта о промени Устава Републике Србије

 У уводним напоменама, председник Комисије је упознао Комисију са Предлогом решења, истакавши да је предлог да се утврди штампање 1.523 гласачка листића, што обухвата број 1.515 као коначан број гласача на гласачком месту број 59. у градској општини Вождовац у граду Београду на којем се понавља гласање, на дан 13. јануара 2022. године, утврђен Одлуком Комисије комисије о утврђивању и објављивању коначног броја гласача у Републици Србији и број 8, као резерву гласачких листића од 0,5% од коначног броја гласача на наведеном гласачком месту.

 Није било дискусује.

 Комисија је, већином гласова (16 за и два нису гласала), донела Решење о утврђивању броја гласачких листића за поновно гласање на републичком референдуму ради потврђивања Акта о промени Устава Републике Србије, у предложеном тексту.

**Четврта тачка дневног реда** – Разно

 Поводом ове тачке дневног реда није било предлога ни дискусије.

 Седница је завршена 30. јануара у 00.06 часова.

 Препис тонског снимка седнице саставни је део овог записника.

 СЕКРЕТАР ПРЕДСЕДНИК

 Срђан Смиљанић Владимир Димитријевић